《感交》
清代·魏之琇

陵苕本弱植，葳蕤托翘柯。春风吹林端，蒙茏吐繁华。

曰余幼失所，飘转随蓬科。引蔓值松柏，垂阴搴薜萝。

烟霞缅焕烂，云日思荡摩。钦哉数君子，晨夕更切磋。

白玉幸辞璞，精金念离沙。廊庙虽弗施，管弦聊可歌。

登高一望远，啸侣何其多。岁月亦易迈，存没频兴嗟。

湖山自终古，江海无回波。逝者既云已，来者将如何。

作者简介：（1722—1772）浙江杭州人，字玉璜，号柳州。布衣。少孤贫，佣于当铺，夜自苦读医书，历二十年，无师而通，遂以行医为生。工诗词，能画。有《续名医类案》，《柳州医话》、《柳州遗集》。